《李平甫为裕之画系舟山图閒閒公有诗某亦继作》
金朝·杨云翼

名利走朝市，山居良独难。况复山中人，读书不求官。

东嵓有佳山，书室方丈宽。彼美元夫子，学道如观澜。

孔孟泽有馀，曾颜膏未残。向来种德深，直与山根蟠。

之子起其门，孤凤骞羽翰。计偕聊尔耳，平步青云端。

朅来游京师，士子拭目观。礼部天下士，文盟今欧韩。

一见折行辈，殆如平生欢。舞雩咏春风，期著曾点冠。

五言造平淡，许上苏州坛。我尝读子诗，一倡而三叹。

世人非无才，多为才所谩。高者足诋诃，下者或辛酸。

吾子忠厚姿，不受薄俗漫。晴云意自高，渊水声无湍。

他日传吾道，政要才行完。会使兹山名，与子俱不刊。

作者简介：（1170—1228）平定乐平人，字之美。章宗明昌五年进士第一。特授承务郎。宣宗时累官御史中丞。哀宗时为翰林学士。与人交，死生祸福不少变。国家之事，知无不言。兼精历算医方。与赵秉文同为文坛领袖。曾编校《大金礼仪》。